Nivos

**Nivos Oy** on Mäntsälä kunnan omistama osakeyhtiö, jonka tehtävänä on tuottaa kriittisiä infrastruktuuripalveluita Mäntsälän kunnan ja lähialueiden asukkaille sekä yrityksille. 
Yhtiö vastaa toimialueensa sähkönjakelusta, kaukolämmöstä, vesi- ja jätevesihuollosta sekä niihin liittyvistä palveluista. Lisäksi yhtiö tarjoaa energiaratkaisuja ja urakointipalveluita.
 
Konserni muodostuu emoyhtiö Nivos Oy:stä, sähkönsiirrosta vastaavasta Nivos Verkot Oy:stä, vesihuollosta ja kaukolämmöstä vastaavasta Nivos Vesi ja Lämpö Oy:stä sekä voimalaitososuuksia omistavasta Nivos Energia Oy:stä.

## Historia

**Perustaminen ja alkuvaiheet (1926–1945)**

Nivoksen toiminnan juuret ovat Mäntsälän kunnan sähkölaitoksessa, joka perustettiin vuonna 1926 vastaamaan kunnan sähkönjakelusta ja sähköverkon rakentamisesta. 

Alkuvuosikymmeninä toiminta keskittyi jakeluverkon rakentamiseen ja sähköistyksen laajentamiseen kuntakeskuksessa ja sen lähialueilla. 1930-luvulla rakennettiin suurjännitelinjoja ja muuntoasemia, ja sähkölaitokselle perustettiin oma toimipaikka.
 
**Jakelualueen laajeneminen ja verkoston kehittäminen (1945–1970-luku)**

Toisen maailmansodan jälkeen sähkönjakelua laajennettiin merkittävästi. Mäntsälään saapui yli 2 000 siirtokarjalaista, joille oli rakennettava uudet kodit. 

1940-luvulla jakelualue laajeni Kellokoskelle, Ridasjärvelle ja Kärkölään. Kärkölän Metsä-Marttilan kylä sähköistettiin jakelualueen viimeisenä vuonna 1962.
1950–1970-luvuilla sähköverkkoa kehitettiin järjestelmällisesti. Verkoston siirtokyky ja toimintavarmuus paranivat oleellisesti, kun usean vuoden mittainen hanke jakelusuurjännitteen muuttamiseksi 20 kilovoltin jännitetasoon valmistui 1970-luvulla.
Mäntsälän päämuuntamoasema valmistui 1970-luvun alussa ja Järvelän sähköasema otettiin käyttöön myöhemmin samalla vuosikymmenellä. 
Vuonna 1962 sähkölaitokselle valmistui uusi toimitalo Sepäntielle, joka on edelleen Nivoksen käytössä.

**Toiminnan laajeneminen ja yhtiöittäminen (1980–1990-luku)**

1980-luvulla toiminta laajeni sähkönjakelun ulkopuolelle. Vuonna 1982 sähkölaitos osti kaukolämpötoiminnan, ja vuodesta 1983 lähtien se toimi myös kaukolämpöä myyvänä yhtiönä. 
Lokakuussa 1986 maakaasu liitettiin osaksi liiketoimintaa.
Mäntsälän voimakas väestönkasvu ja rakentaminen näkyivät sähkönjakelussa erityisesti vuosina 1987–1989, jolloin uusia sähköliittymiä rakennettiin ennätysvauhdilla.  

Toimintaympäristön muutos johti yhtiöittämiseen, ja vuoden 1990 alussa Mäntsälän kunnan sähkölaitoksesta muodostettiin osakeyhtiö, Mäntsälän Sähkö Oy.

**Laajentuminen ja kasvu (1990-luku–2000-luku)**

1990-luvun lopulla yhtiö laajensi energiantuotantoon liittyviä omistuksiaan. Naarkosken vesivoimalaitos siirtyi yhtiön omistukseen vuonna 1998 ja Halkiankosken vesivoimalaitos vuonna 2001. 

2000-luvulla yhtiö käynnisti tietoliikenneliiketoiminnan. Vuonna 2000 otettiin käyttöön langaton laajakaistaverkko, joka oli valmistuessaan Pohjoismaiden ensimmäinen koko kuntakeskuksen kattava langaton verkko.  

Samaan aikaan sähköverkkoa vahvistettiin Mäntsälän väestönkasvun ja yritystoiminnan lisääntymisen myötä. Rautatieyhteyksien valmistuminen 2000-luvun puolivälissä vauhditti kunnan kasvua ja lisäsi infrastruktuurin kehittämistarpeita.  

**Nivos-konserni ja edelläkävijähankkeet (2010-luku)**

2010-luvulla Mäntsälän kunta uudelleen järjesti omistamiaan yhtiöitä. Vuonna 2014 sähkö-, energia- ja vesihuoltotoiminnot koottiin saman konsernirakenteen alle, ja muodostettiin Nivos-konserni. Nivos Oy:stä tuli konsernin emoyhtiö, ja Nivos-nimellä toiminta käynnistyi vuonna 2016. 

Nivos profiloitui 2010-luvulla energiatehokkaiden ratkaisujen edelläkävijänä. Erityisesti datakeskusten hukkalämmön hyödyntäminen kaukolämpöverkossa sai laajaa huomiota ja toi yhtiölle tunnustuksia, kuten Vuoden ilmastoteko -palkinnon vuonna 2016 sekä Heat Pump City of the Year -tunnustuksen Euroopan lämpöpumppuyhdistykseltä.   

**Strateginen keskittyminen ja 2020-luku**

2020-luvulla Nivos keskittyi ydinliiketoimintoihinsa toimintaympäristön muutosten seurauksena. Yhtiö luopui sähkön myynnistä sekä kaasu- ja valokuituliiketoiminnoista ja suuntasi investointeja sähkö- ja kaukolämpöverkkoihin.   

Vuonna 2023 otettiin käyttöön uusi biolämpölaitos. 

## Toiminta
Nivos-konsernin toiminta kattaa energia- ja vesihuollon peruspalvelut. Yhtiö ylläpitää sähkönjakelua, kaukolämmön tuotantoa ja jakelua sekä talousveden tuotantoa ja jätevesien käsittelyä. Yhtiön velvoitteena on myös huolehtia huoltovarmuuden kannalta elintärkeän infrastruktuurin kehittämisestä. Sähköverkkoyhtiönä Nivos on luonnollinen monopoli, jonka toimintaa säätelee sähkömarkkinalaki. Yhtiö raportoi Energiavirastolle taloudesta, verkon kehityksestä, toimitusvarmuudesta ja investoinneista vastatakseen tulevaisuuden tarpeisiin.
Toiminta on ympärivuorokautista ja siihen sisältyy varautuminen häiriö- ja poikkeustilanteisiin. 

Lisäksi konserni tarjoaa energia- ja infrastruktuurihankkeisiin liittyviä asiantuntija- ja urakointipalveluja, kuten aurinkopaneelien, ilmalämpöpumppujen ja sähköauton latauspisteiden asennuksia, sähköverkon urakointi- ja kunnossapitopalveluita, katuvalaistuksen sekä valokuituverkon urakointipalveluita.

## Sähköverkko

Nivos vastaa alueellisesta sähkönjakelusta pääosin Mäntsälässä ja Kärkölässä. Sähkönsiirto on sähkömarkkinalain mukaista säädeltyä verkkoliiketoimintaa, jota valvoo Energiavirasto. Kantaverkosta vastaa Fingrid. 
Nivos huolehtii 110 kilovoltin alueverkosta, 20 kilovoltin keskijänniteverkosta sekä 0,4 kilovoltin pienjännitteisestä jakeluverkosta omalla alueellaan sekä sähköverkon kehittämisestä. Nivoksen sähköverkkoon kuuluu noin 2 250 kilometriä verkostoa, josta 1400 kilometriä on ilmajohtoja ja loput 850 kilometriä maakaapeleita. Verkostoon sisältyy 5 sähköasemaa ja noin tuhat muuntamoa. 
Sähkökatkojen pituus per asiakas oli 17 min vuonna 2025, kun valtakunnallinen keskiarvo oli 55 minuuttia vuonna 2024. 

Yhtiö on ilmoittanut varautuvansa energiamurroksen vuoksi kasvavaan sähkönkulutukseen nostamalla 3 miljoonan vuotuiset investointinsa sähköverkkoon 6 miljoonaan euroon lähivuosina.
Vuonna 2026 Nivos vahvistaa sähköverkkoaan sekä sähkönjakelun kapasiteettia rakentamalla uuden sähköaseman Palomäkeen ja uusimalla Mäntsälä–Palomäki–Kapuli-välisen 110 kilovoltin voimajohdon. Palomäen sähköasema varmistaa yhdessä lähellä sijaitsevan Kapulin sähköaseman kanssa sen, että Kapulin ja Veturin yritysalueiden sekä Mäntsälän taajaman asuinalueiden sähkönjakelu voi jatkua myös poikkeustilanteissa tai huoltotöiden aikana ilman häiriöitä.

Investointikohteisiin kuuluvat Järvelän ja Mäntsälä-Hikiä-välin 110 kilovoltin voimajohdot sekä päämuuntamoiden uusimiset Järvelässä ja Palomäessä. Nivoksen asiakkaiden sähkömittarit vaihdetaan varttimittaukseen soveltuviin mittareihin vuosien 2028–2029 aikana. 

## Kaukolämpö
Nivos harjoittaa kaukolämpötoimintaa Mäntsälässä. Kaukolämpöä toimitetaan neljässä erillisessä kaukolämpöverkostossa, jotka palvelevat asuin-, liike- ja teollisuuskiinteistöjä. Nivos vastaa lämmön tuotannosta, siirrosta ja toimitusvarmuudesta toiminta-alueellaan. 

Nivos tuottaa kaukolämpöä kahdeksalla paikallisella lämpölaitoksella. Lämmöntuotanto perustuu pääosin uusiutuviin ja vähäpäästöisiin energialähteisiin, kuten biopolttoaineisiin, sähkökattiloihin sekä lämpöpumppujen avulla hyödynnettävään datakeskusten hukkalämpöön.

Datakeskuksista talteen otettava hukkalämpö muodostaa merkittävän osan Nivoksen kaukolämmön tuotannosta. Kaukolämmön tuotantorakennetta on kehitetty vähentämään fossiilisten polttoaineiden käyttöä ja kasvihuonekaasupäästöjä. 
Yhtiö on ilmoittanut pyrkivänsä täysin fossiilivapaan kaukolämmön tuotantoon vuoteen 2028 mennessä. 
Nivoksen kaukolämpöverkostojen piirissä on noin 150 asiakasta. Verkoston yhteenlaskettu pituus on yli 36 kilometriä. Kaukolämpöä myydään noin 50 gigawattituntia vuodessa ja liikevaihto on noin viisi miljoonaa euroa vuodessa. Lisäksi Nivos Energia Oy on vähemmistöosakkaana (20 %) Kärkölän Lämpö Oy:ssä. Nivoksen asiakaspalvelu ja 24/7 Päivystyspalvelu auttavat häiriötilanteissa.

## Vesihuolto
Nivos vastaa vesihuollosta Mäntsälän ja Pukkilan alueilla. Vesihuoltotoimintaan kuuluvat talousveden hankinta ja jakelu, jätevesien käsittely sekä vesi- ja viemäriverkostojen ylläpito. Vesihuolto on vesihuoltolain (119/2001) mukaista lakisääteistä toimintaa.
 

Nivos tuottaa pääosan talousveden pohjavedestä omilla vedenottamoillaan. Vesi käsitellään talousvesivaatimusten mukaisesti ja johdetaan asiakkaille vesijohtoverkoston kautta. Veden laatua seurataan säännöllisesti näytteenotolla ja valvonnalla.

Nivos huolehtii myös Mäntsälän ja Pukkilan alueen jätevesien käsittelystä. Jätevedet puhdistetaan jätevedenpuhdistamolla mekaanisella, kemiallisella ja biologisella käsittelyllä, minkä jälkeen puhdistettu vesi johdetaan vesistöön ympäristöluvan mukaisesti.  

## Talous
Nivos konsernin liikevaihto oli 29,8 miljoonaa euroa (2024) ja tulos 565 000 euroa. Investointeja tehtiin 5,3 miljoonalla eurolla. Nivos-konsernin palveluksessa tytäryhtiöineen oli vuonna 2024 keskimäärin 64 henkilöä. Näistä vakituisia työntekijöitä oli 61 ja määräaikaisia 3 henkilöä.

## Kehityshankkeet ja tavoitteet
•	Kaikki yhtiön käyttämät materiaalit kiertävät sisäisesti tai kumppanien toimesta.

•	Nivos ilmoitti vuonna 2025 tavoitteekseen maakaapeloida 60 prosenttia ilmajohdoistaan vuoteen 2036 mennessä.

•	Nivos on ilmoittanut tavoitteekseen tuottaa täysin fossiilivapaata kaukolämpöä vuoteen 2028 mennessä. 

•	Vuoteen 2030 mennessä oman toiminnan kasvihuonekaasupäästöt (CO2 ekv): 0 

## Lähteet

## Aiheesta muualla
* Nivoksen verkkosivut